

**Projektas**

**PANEVĖŽIO RAJONO SAVIVALDYBĖS TARYBA**

**SPRENDIMAS**

**DĖL PANEVĖŽIO RAJONO SAVIVALDYBĖS 2024 METŲ UŽIMTUMO DIDINIMO PROGRAMOS PATVIRTINIMO**

2024 m. vasario 15 d. Nr. T-

Panevėžys

Vadovaudamasi Lietuvos Respublikos vietos savivaldos įstatymo 6 straipsnio 16 punktu,   
7 straipsnio 16 punktu, Lietuvos Respublikos užimtumo įstatymo 17 straipsniu, 48 straipsnio 2 dalimi ir Užimtumo didinimo programų rengimo ir jų finansavimo tvarkos aprašu, patvirtintu Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“, Savivaldybės taryba nusprendžia:

Patvirtinti Panevėžio rajono savivaldybės 2024 metų užimtumo didinimo programą (pridedama).

Virginija Savickienė

2024-01-26

PATVIRTINTA

Panevėžio rajono savivaldybės tarybos

2024 m. vasario 15 d. sprendimu Nr. T-

**PANEVĖŽIO RAJONO SAVIVALDYBĖS 2024 METŲ UŽIMTUMO DIDINIMO PROGRAMA**

**I SKYRIUS**

**ĮVADAS**

1. Panevėžio rajono savivaldybės 2024 metų užimtumo didinimo programa (toliau – Programa) parengta vadovaujantis Lietuvos Respublikos vietos savivaldos įstatymu, Lietuvos Respublikos užimtumo įstatymu, Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl užimtumo didinimo programų rengimo ir jų finansavimo tvarkos aprašo patvirtinimo“.

2. Programą rengia Panevėžio rajono savivaldybės administracija (toliau – Administracija), bendradarbiaudama su Užimtumo tarnybos Panevėžio klientų aptarnavimo departamento Panevėžio skyriumi (toliau – Užimtumo tarnyba).

3. Įgyvendinant Programą bus vykdoma valstybinė (valstybės perduota savivaldybei) funkcija – dalyvavimas rengiant ir įgyvendinant darbo rinkos politikos priemones ir gyventojų užimtumo programas asmenims, nurodytiems Užimtumo įstatymo 48 straipsnio 2 dalyje (toliau – Tikslinės grupės), ir savarankiška savivaldybės funkcija – dalyvavimas sprendžiant gyventojų užimtumo klausimus, viešųjų ir sezoninių darbų organizavimas.

4. Programos tikslai:

4.1. didinti savivaldybės gyventojų užimtumą, skatinti juos darbinei veiklai, ugdyti darbo įgūdžius ir užtikrinti tinkamą pragyvenimo lygį, mažinti gyventojų socialinę atskirtį dėl negaunamų ar nepakankamų piniginių lėšų;

4.2. palengvinti ilgą laiką nedirbusių asmenų perėjimą nuo nedarbo prie užimtumo darbo rinkoje;

4.3. mažinti piniginės socialinės paramos gavėjų skaičių;

4.4. padidinti Programoje dalyvaujančių asmenų galimybes susirasti nuolatinį darbą;

4.5. užtikrinti valstybės ir savivaldybės institucijų, įstaigų ir (ar) organizacijų, teikiančių užimtumo skatinimo ir motyvavimo paslaugas (toliau – Paslaugos) ir piniginę socialinę paramą nedirbantiems asmenims, veiklos koordinavimą ir skatinti jų bendradarbiavimą.

5. Pirmenybė dirbti laikinuosius darbus teikiama vyresnio amžiaus, nekvalifikuotiems, gyvenantiems kaime, darbo rinkai besirengiantiems asmenims ir ilgalaikiams bedarbiams.

6. Programa parengta vadovaujantis šiais principais:

6.1. bendradarbiavimo – aktyvus gyvenamosios vietovės bendruomenės įtraukimas į veiklą, skatinant jos iniciatyvą, bendradarbiavimas su visomis suinteresuotomis institucijomis, organizacijomis. Programa rengiama konsultuojantis, o įgyvendinama bendradarbiaujant su Užimtumo tarnyba, socialiniais partneriais, organizacijų ir vietos bendruomenių atstovais, atstovaujančiais darbo ieškančių asmenų grupių interesams;

6.2. kompleksiškumo – įgyvendinant Programą, kompleksiškai sprendžiamos asmenų užimtumo problemos, įtraukiant Užimtumo tarnybą, socialinius partnerius ir organizacijas;

6.3. individualumo – Programoje numatomos priemonės (toliau – Priemonės) įgyvendinamos ir numatytos Paslaugos teikiamos atsižvelgiant į individualius asmenų poreikius, jų motyvaciją, įsidarbinimą ribojančias aplinkybes ir galimybę integruotis į darbo rinką;

6.4. tęstinumo – Paslaugų ir Priemonių tęstinumas, nuolatinė Programos įgyvendinimo priežiūra ir tikslinimas pagal kintančias aplinkybes;

6.5. efektyvumo – Programa rengiama nustatant vertinimo kriterijus, kuriais siekiama įvertinti, ar efektyviai teikiamos Paslaugos ir įgyvendinamos Priemonės;

6.6. ekonomiškumo – maksimalus Programai įgyvendinti skirtų lėšų panaudojimas, vadovaujantis ekonominio naudingumo principu tiek rengiant Programą, tiek ją įgyvendinant;

6.7. viešumo – Programos ir ją įgyvendinant pasiektų rezultatų, Programai skirtų lėšų panaudojimo viešinimas.

**II SKYRIUS**

**BŪKLĖS ANALIZĖ**

7. Rengiant Programą naudoti Lietuvos statistikos departamento, Užimtumo tarnybos pateikti duomenys ir Administracijos turima informacija.

8. Lietuvos statistikos departamento duomenimis, 2024 m. sausio 1 d. Panevėžio rajone gyveno 35 378 gyventojai.

9. Pagal gyventojų, deklaravusių savo gyvenamąją vietą Panevėžio rajono savivaldybėje, skaičių seniūnijose, daugiausia gyventojų gyvena Panevėžio ir Velžio seniūnijų teritorijose. Lyginant 2024 m. pradžios duomenis su 2023 m. matyti, kad seniūnijose gyventojų skaičius mažėjo, išskyrus Panevėžio ir Paįstrio seniūnijas.

Gyventojų skaičius pagal seniūnijas:

|  |  |  |  |
| --- | --- | --- | --- |
| Seniūnijos pavadinimas | 2022-01-01 | 2023-01-01 | 2024-01-01 |
| Karsakiškio | 2 775 | 2 832 | 2 818 |
| Krekenavos | 3 695 | 3 591 | 3 493 |
| Miežiškių | 2 237 | 2 173 | 2 090 |
| Naujamiesčio | 2 535 | 2 488 | 2 416 |
| Paįstrio | 2 646 | 2 601 | 2 625 |
| Panevėžio | 8 236 | 8 319 | 8 391 |
| Raguvos | 1 336 | 1 280 | 1 246 |
| Ramygalos | 3 136 | 3 055 | 3 001 |
| Smilgių | 1 507 | 1 481 | 1 451 |
| Upytės | 1 418 | 1 376 | 1 335 |
| Vadoklių | 1 653 | 1 604 | 1 576 |
| Velžio | 7 317 | 7 432 | 7 393 |

10. Panevėžio rajono savivaldybėje 2024 m. sausio 1 d. Užimtumo tarnyboje buvo registruoti   
2 700 ieškantys darbo asmenys, iš jų: bedarbiai – 1 938, darbo rinkai besirengiantys asmenys – 443, užimti – 84, bedarbių, praradusių bedarbio statusą, – 30, moterys – 834, vyrai – 1 104, jaunimas iki 29 m. – 369, asmenys nuo 50 m. – 844, neturintys profesinio pasirengimo – 639, ilgalaikiai bedarbiai – 335, gyvenantys kaimiškose vietovėse – 1 858, turinčių negalią – 216.

11. Nedarbo lygio kitimas per paskutiniuosius 4 metus pavaizduotas lentelėje:

|  |  |  |  |  |
| --- | --- | --- | --- | --- |
| Bedarbių proc. nuo darbingo amžiaus gyventojų | 2020 m. | 2021 m. | 2022 m. | 2023 m. |
| Šalyje | 12,6 | 13,0 | 9,0 | 9,1 |
| Panevėžio apskrityje | 14,1 | 14,2 | 9,3 | 9,4 |
| Panevėžio rajone | 13,0 | 13,8 | 7,9 | 8,6 |

12. Užimtumo tarnybos duomenimis, per 2023 metus įsidarbino:

neterminuotai: ieškantys darbo – 2 260, bedarbiai – 2 109, darbo rinkai besirengiantys asmenys – 2; 37 asmenys buvo nusiųsti dirbti Programoje numatytus laikino pobūdžio darbus.

13. Bedarbių asmenų pasiskirstymas pagal Tikslines grupes ir seniūnijas 2024 m. sausio 1 d.:

|  |  |  |  |
| --- | --- | --- | --- |
| Seniūnijos pavadinimas | Bedarbių skaičius | Vyrai | Moterys |
| Karsakiškio | 152 | 89 | 63 |
| Krekenavos | 204 | 119 | 85 |
| Miežiškių | 110 | 62 | 48 |
| Naujamiesčio | 126 | 77 | 49 |
| Paįstrio | 161 | 91 | 70 |
| Panevėžio | 370 | 213 | 157 |
| Raguvos | 75 | 48 | 27 |
| Ramygalos | 191 | 106 | 85 |
| Smilgių | 81 | 48 | 33 |
| Upytės | 59 | 33 | 26 |
| Vadoklių | 84 | 47 | 37 |
| Velžio | 325 | 168 | 157 |

14. Ilgalaikio nedarbo priežastys – žemas išsilavinimo lygis ir žema kvalifikacija arba nepaklausi profesija, sveikatos problemos, susisiekimo problemos, asmenų žalingi įpročiai, nepilnamečių vaikų priežiūra ar šeimos narių slauga ir kt., todėl tikslinga tokiems bedarbiams teikti atvejo vadybininko Paslaugas, organizuoti kvalifikacijos nereikalaujančius laikinuosius darbus, teikiančius socialinę naudą vietos bendruomenei, prisidedančius prie socialinės infrastruktūros palaikymo ir plėtojimo.

15. 2023 metų Užimtumo didinimo programoje dalyvavo 108 asmenys, iš jų: 37 dalyvavo priemonėse (laikinieji darbai seniūnijose), 77 asmenims buvo teikiamos paslaugos, 2 asmenys, dalyvaujantys Užimtumo didinimo programoje, įsidarbino. Užimtumo didinimo programą baigė   
61 asmuo.

16. Užimtumo didinimo programos įgyvendinimo metu teiktos mokamos paslaugos:

|  |  |
| --- | --- |
| Paslaugos pavadinimas | Asmenų, kuriems buvo suteiktos paslaugos, skaičius |
| Psichologo konsultacijos (individualios) | 49 |
| Psichologo konsultacijos (grupinės) | 52 |
| Teisininko konsultacijos (individualios) | 26 |
| Teisininko konsultacijos (grupinės) | 48 |
| Finansinio raštingumo mokymai | 38 |
| Pavėžėjimo paslauga | 6 |

**III SKYRIUS**

**METINIS FINANSAVIMO PLANAS**

17. Programos išlaidos ir finansavimo šaltiniai:

|  |  |  |  |  |
| --- | --- | --- | --- | --- |
| Eil. Nr. | Programos išlaidų eilutės | Savivaldybės biudžeto lėšos, Eur | Savivaldybės biudžetui skirtų Lietuvos Respublikos valstybės biudžeto specialiųjų tikslinių dotacijų dalyvavimui rengiant ir įgyvendinant darbo rinkos politikos priemones ir gyventojų užimtumo programas lėšos, Eur | Iš viso, Eur |
| **15.1.** | **Laikinieji darbai:** | **79 400,00** | **49 881,60** | **129 281,60** |
| 15.1.1. | darbo užmokestis; įmokos sodrai |  | 49 881,60 | 49 881,60 |
| **15.2.** | **Nedirbančių asmenų atvejo vadybininko darbo užmokestis** |  | **25 600,00** | **25 600,00** |
| **15.3.** | **Paslaugos:** |  | **90 790,40** | **90 790,40** |
| 15.3.1. | pavėžėjimo paslaugos |  | 19 000,00 | 19 000,00 |
| 15.3.2. | psichologo paslaugos |  | 20 000,00 | 20 000,00 |
| 15.3.3. | individualios priklausomybių konsultanto paslaugos |  | 8 000,00 | 8 000,00 |
| 15.3.4. | teisinio konsultavimo ir informavimo paslaugos |  | 20 000,00 | 20 000,00 |
| 15.3.5. | finansinio raštingumo paslaugos |  | 13 000,00 | 13 000,00 |
| 15.3.6. | kitos paslaugos |  | 10 790,40 | 10 790,40 |
| **15.4.** | **Programos administravimas** |  | **6 928,00** | **6 928,00** |
|  | **Iš viso** | **79 400,00** | **173 200,00** | **252 600,00** |

18. Vidutiniškai vienam asmeniui, dirbančiam laikinuosius darbus, per mėnesį planuojama skirti iki 1 020 Eur darbo užmokesčiui.

19. Programos lėšų paskirstymą darbdaviams tvirtina Administracijos direktorius.

20. Iš Programos lėšų gali būti finansuojamos šios laikinųjų darbų išlaidos:

20.1. darbo užmokesčio už įdarbinto asmens faktiškai dirbtą laiką, apskaičiuoto pagal tą mėnesį galiojantį Vyriausybės patvirtintą minimalųjį valandinį atlygį arba minimalią mėnesinę algą;

20.2. draudėjo privalomojo valstybinio socialinio draudimo įmokų, apskaičiuotų nuo darbo užmokesčio;

20.3. piniginės kompensacijos už išmokėtą laikinuosius darbus dirbusiam asmeniuikompensaciją už nepanaudotas atostogas, įskaitant draudėjo privalomojo valstybinio socialinio draudimo įmokų sumą;

20.4. nedarbingumo pašalpų, iš darbdavio lėšų mokamų įdarbintam asmeniui tapus laikinai nedarbingam dėl ligos ar traumos;

21. Įgyvendinant Programos priemones planuojama suteikti Paslaugų iki 90 darbo rinkai besiruošiančių asmenų, vienam asmeniui skiriant vidutiniškai ne daugiau kaip 1 000 eurų.

**IV SKYRIUS**

**PROGRAMOJE DALYVAUJANTYS SUBJEKTAI**

22. Programoje dalyvaujantys subjektai:

22.1. asmenys, išvardyti Lietuvos Respublikos užimtumo įstatymo 48 straipsnio 2 dalyje, kurie yra:

22.1.1. rūpintiniai, kuriems iki pilnametystės buvo nustatyta rūpyba, kol jiems sukaks 25 metai;

22.1.2. nėščios moterys, vaiko motina (įmotė) arba tėvas (įtėvis), vaiko globėjas, rūpintojas ir asmenys, faktiškai auginantys vaiką (įvaikį) iki 8 metų arba neįgalų vaiką (įvaikį) iki 18 metų (iki   
2005 m. liepos 1 d. pripažintą vaiku invalidu), ir asmenys, prižiūrintys sergančius ar neįgalius šeimos narius, kuriems Neįgalumo ir darbingumo nustatymo tarnybos prie Socialinės apsaugos ir darbo ministerijos sprendimu nustatyta nuolatinė slauga ar priežiūra;

22.1.3. asmenys, grįžę iš laisvės atėmimo vietų įstaigos, kai laisvės atėmimo laikotarpis buvo ilgesnis kaip 6 mėnesiai, jeigu jie kreipiasi į Užimtumo tarnybą ne vėliau kaip per 6 mėnesius nuo grįžimo iš laisvės atėmimo vietų įstaigos;

22.1.4. piniginės socialinės paramos gavėjai;

22.1.5. asmenys, priklausomi nuo narkotinių, psichotropinių ir kitų psichiką veikiančių medžiagų, baigę psichologinės socialinės ir (ar) profesinės reabilitacijos programas, jeigu jie kreipiasi į Užimtumo tarnybą ne vėliau kaip per 6 mėnesius nuo psichologinės socialinės ir (ar) profesinės reabilitacijos programos baigimo;

22.1.6. prekybos žmonėmis aukos, baigusios psichologinės socialinės ir (ar) profesinės reabilitacijos programas, jeigu jos kreipiasi į Užimtumo tarnybą ne vėliau kaip per 6 mėnesius nuo psichologinės socialinės ir (ar) profesinės reabilitacijos programos baigimo;

22.1.7. grįžę į Lietuvą nuolat gyventi politiniai kaliniai ir tremtiniai bei jų šeimų nariai (sutuoktinis, vaikai (įvaikiai) iki 18 metų), jeigu jie kreipiasi į Užimtumo tarnybą ne vėliau kaip per   
6 mėnesius nuo grįžimo į Lietuvą nuolat gyventi dienos;

22.1.8. asmenys, turintys pabėgėlio statusą ar kuriems yra suteikta papildoma ar laikinoji apsauga arba turintys teisę gauti laikinąją apsaugą, iki sprendimo dėl laikinosios apsaugos suteikimo (nesuteikimo) priėmimo, tačiau ne ilgiau kaip laikinosios apsaugos laikotarpiu;

22.1.9. asmenys, patiriantys socialinę riziką;

22.1.10. asmenys, vyresni kaip 40 metų;

22.1.11. darbo rinkai besirengiantys asmenys;

22.2. Priemonių koordinatorius. Už Priemonių įgyvendinimo koordinavimą atsakingas Administracijos valstybės tarnautojas ar darbuotojas. Priemonių įgyvendinime dalyvauja Tikslinės grupės, nurodytos Programos 22.1.1–22.1.11 papunkčiuose.

22.3. Nedirbančių asmenų atvejo vadybininkas (toliau – Atvejo vadybininkas) – už Paslaugų teikimą, susitarimų dėl integracijos į darbo rinką (toliau – Susitarimas) su Tikslinėmis grupėmis rengimą ir pasirašymą vykdantis bei Susitarimų įgyvendinimą koordinuojantis Panevėžio rajono savivaldybės socialinės paramos skyriaus Atvejo vadybininkas. Susitarimai pasirašomi ir Paslaugos teikiamos, o išimtiniais atvejais ir Priemonės vykdomos su Programos 22.1.11 papunktyje nurodyta Tiksline grupe.

22.4. Atvejo komanda, skirta padėti nustatyti ir (ar) pašalinti Tikslinių grupių įsidarbinimą ribojančias aplinkybes (toliau – Atvejo komanda), sudaroma Administracijos direktoriaus įsakymu iš savivaldybės institucijų, Užimtumo tarnybos, Paslaugų ir (ar) Priemonių teikėjų atstovų ir kitų asmenų. Atvejo komanda sudaroma iš ne mažiau kaip penkių asmenų. Atvejo komandos vadovu skiriamas Administracijos atstovas. Atvejo komandos darbą organizuoja ir jai vadovauja Atvejo komandos vadovas. Atvejo komandos sekretoriaus funkcijas vykdo Atvejo vadybininkas, o jo nesant darbe – jį pavaduojantis asmuo. Atvejo vadybininkas nėra Atvejo komandos narys ir neturi balsavimo teisės. Sprendimai priimami balsuojant. Jei balsai pasiskirsto po lygiai, sprendimą lemia Atvejo komandos vadovo balsas. Atvejo komandos posėdis yra teisėtas, jei jame dalyvauja daugiau kaip pusė jos narių. Atvejo komandos sprendimai įforminami protokolais, kuriuos pasirašo komandos vadovas ir sekretorius. Nesant Atvejo komandos vadovo, funkcijas vykdo Atvejo komandos vadovo pavaduotojas.

22.5. Administracija:

22.5.1. užtikrina sklandų Tikslinių grupių aptarnavimą, Paslaugų ir (ar) Priemonių joms teikimą;

22.5.2. paskiria Priemonių koordinatorių (-ius) ir Atvejo vadybininką (-us) (nurodomas pareigybės pavadinimas) arba suteikia įgaliojimus tai padaryti kitai įstaigai;

22.5.3. organizuoja Atvejo vadybininko (-ų) mokymus;

22.5.4. sudaro Atvejo komandą;

22.5.5. tvirtina Užimtumo didinimo programos Panevėžio rajono savivaldybėje įgyvendinimo tvarkos aprašą;

22.5.6. informuoja savivaldybėje veikiančias nevyriausybines organizacijas (toliau – NVO) ir Užimtumo tarnybą apie Programą.

22.6. Užimtumo tarnyba, kuri bendradarbiauja su Institucijomis ir (ar) įstaigomis, teikia Užimtumo įstatyme nustatytas darbo rinkos paslaugas, įgyvendina aktyvios darbo rinkos politikos priemones ir vykdo kitas Užimtumo įstatyme nustatytas funkcijas užimtumui didinti.

22.7. NVO ir kiti fiziniai ir juridiniai asmenys, pasitelkti Paslaugoms įsigyti ir teikti.

**V SKYRIUS**

**PASLAUGŲ IR PRIEMONIŲ PLANAS**

23. Programos uždavinys – teikti Paslaugas nedirbantiems ir socialinę paramą gaunantiems asmenims bei sukurti laikinas darbo vietas darbo neturintiems su sunkumais darbo rinkoje susiduriantiems, žemą išsilavinimą turintiems, skurdo ir socialinės atskirties riziką patiriantiems asmenims, sudaryti sąlygas jiems įgyti darbinių įgūdžių ir užsidirbti pragyvenimui būtinų lėšų.

24. Paslaugos, numatomos teiktis darbo rinkai besirengiantiems asmenims ir pagal poreikį Užimtumo įstatymo 48 straipsnio 2 dalies 1–10 punktuose nurodytiems asmenims:

24.1. lydimoji pagalba – pagalba, teikiama darbo rinkai besirengiančiam asmeniui, siekiant padėti jam gauti Susitarime numatytas socialines, sveikatos, švietimo ir kitas paslaugas;

24.2. socialinės paslaugos, nurodytos Socialinių paslaugų kataloge, patvirtintame Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“;

24.3. paslaugos, šalinančios darbo rinkai besirengiančių asmenų įsidarbinimą ribojančias aplinkybes, numatytas Užimtumo įstatymo 22 straipsnio 7 dalyje:

24.3.1. priklausomybių konsultanto grupiniai užsiėmimai ir individualios konsultacijos;

24.3.2. psichologo grupiniai užsiėmimai ir individualios konsultacijos;

24.3.3. finansinio raštingumo mokymai;

24.3.4. teisininko grupiniai mokymai ir individualios konsultacijos;

24.3.5. pavėžėjimo paslauga.

25. Priemonės:

25.1. asmens įdarbinimas;

25.2. palaikymas darbo vietoje, siekiant padėti rasti būdų, kaip išspręsti darbe kylančias problemas;

25.3. laikinųjų darbų organizavimas;

25.4. kitos priemonės, skirtos asmeniui įdarbinti, siekiant tvaraus jo užimtumo.

26. Įgyvendinant 25.3 papunktyje nurodytą priemonę organizuojami laikinieji darbai:

26.1. seniūnijų prižiūrimų valstybinėje žemėje esančių visuomeninės, bendruomeninės paskirties teritorijų ir objektų tvarkymas ir priežiūra;

26.2. savivaldybės rekreacinės ir turizmo paskirties teritorijų ir objektų, esančių valstybinėje žemėje, tvarkymas ir priežiūra.

27. Asmenų, dirbančių laikinuosius darbus, skaičius nustatomas atsižvelgiant į esamą Programos finansavimą ir darbdavių poreikį vykdyti laikinuosius darbus.

28. Laikinuosius darbus vykdo darbdaviai – Administracijos seniūnijos, biudžetinės įstaigos, viešosios įstaigos, kurių steigėjas yra valstybė ar savivaldybė.

29. Įgyvendinant Programoje numatytas Priemones ir Paslaugas, bus sudarytos galimybės bedarbiams, ypač ilgalaikiams, žemos kvalifikacijos, patobulinti darbo įgūdžius, atsižvelgiant į jų individualius poreikius, skatinti juos pradėti savarankiškai dirbti.

**VI SKYRIUS**

**PROGRAMOS ĮGYVENDINIMO ETAPAI**

30. Savivaldybės ir (ar) NVO darbuotojai, seniūnijos, kurioje gyvena asmuo, seniūnas, Atvejo vadybininkai, dirbantys su socialinę riziką patiriančiomis šeimomis, socialiniai darbuotojai nustatę, kad asmeniui tikslinga dalyvauti Programoje, nukreipia jį į Užimtumo tarnybą, arba Užimtumo tarnyba pati nustačiusi, kad asmeniui tikslinga dalyvauti Programoje, su asmeniu sudaro individualaus užimtumo veiklos planą, kaip numatyta Darbo rinkos paslaugų teikimo sąlygų ir tvarkos aprašo, patvirtinto Lietuvos Respublikos socialinės apsaugos ir darbo ministro 2017 m. liepos 21 d. įsakymu Nr. A1-394 „Dėl Darbo rinkos paslaugų teikimo sąlygų ir tvarkos aprašo patvirtinimo“, 34 punkte, kuriame numato dalyvavimą Programoje ir siunčia Užimtumo įstatymo 48 straipsnio 2 dalies 1–10 punktuose nurodytus asmenis pas Priemonių koordinatorių, o darbo rinkai besirengiančius asmenis – pas Atvejo vadybininką.

31. Atvejo vadybininko Administracijos direktoriaus nustatyta tvarka atliekamas darbo rinkai besirengiančių asmenų, o prireikus – kitų Programos 22.1.1– 22.1.10 papunkčiuose nurodytų asmenų poreikių ir galimybių įvertinimas pagal:

31.1. Užimtumo tarnybos pateiktą informaciją apie asmens įsidarbinimą ribojančias aplinkybes, darbo paiešką, teiktas ir teikiamas Paslaugas, taikytas ir taikomas priemones bei kitą Darbo ieškančio asmens kortelėje esančią informaciją;

31.2. savivaldybės informaciją apie asmeniui teiktą piniginę socialinę paramą ir socialines paslaugas;

31.3. informaciją apie asmens dalyvavimą NVO vykdytuose ir kituose projektuose, skirtuose socialinę atskirtį patiriantiems nedirbantiems asmenims;

31.4. kitą asmens pateiktą informaciją, susijusią su galimybėmis ir kliūtimis jam integruotis į darbo rinką.

32. Atvejo komandos ir Atvejo vadybininko veiksmai parenkant Paslaugas darbo rinkai besirengiančiam asmeniui, o prireikus – kitiems Programos 22.1.1– 22.1.10 papunkčiuose nurodytiems asmenims:

32.1. Atvejo vadybininkas, atlikęs asmens poreikių ir galimybių įvertinimą, organizuoja Atvejo komandos susitikimą, kuriame apibūdina šio asmens situaciją (aptaria surinktą informaciją ir prieitas išvadas, atlikus pirminį asmens vertinimą, jo poreikių ir galimybių įvertinimą);

32.2. Atvejo komanda, išanalizavusi asmens situaciją, pateikia Atvejo vadybininkui pasiūlymus dėl Paslaugų parinkimo, jų apimties, teikimo eiliškumo;

32.3. atsižvelgęs į pasiūlymus, Atvejo vadybininkas parenka reikalingas Paslaugas.

33. Susitarimo parengimas ir pasirašymas: Atvejo vadybininkas parengia ir su asmeniu pasirašo Susitarimą, kuriame nurodomas jo tikslas, Atvejo vadybininko ir asmens teisės bei pareigos, numatomos teikti Paslaugos, jų apimtis, Paslaugų teikėjai, Paslaugų teikimo eiliškumas ir tvarka.

34. Susitarimo įgyvendinimas:

34.1. Atvejo vadybininkas koordinuoja Susitarimo įgyvendinimą, rengia jo pakeitimo ir nutraukimo projektus bei renka informaciją apie asmens pasiektus rezultatus dalyvaujant Programoje;

34.2. pasirašius Susitarimą, Atvejo vadybininkas, iki pradedant teikti Paslaugas, suorganizuoja asmens susitikimą (-us) su vykdant Susitarimą numatytų teikti Paslaugų ar Priemonių teikėjais;

34.3. Atvejo vadybininkas, gavęs informaciją, kad Susitarimas nevykdomas jame nustatyta tvarka, ir siekdamas nustatyti, ar asmuo jau pasirengęs darbo rinkai, teikia siūlymą Atvejo komandai dėl asmens įvertinimo;

34.4. Atvejo komanda, gavusi Programos 34.3 papunktyje nurodytą informaciją, vertina asmens pasirengimą darbo rinkai ir ar tikslinga Susitarimą pakeisti ar nutraukti:

34.4.1. Atvejo komandai įvertinus, kad asmuo yra pasirengęs darbo rinkai, Susitarimas yra nutraukiamas;

34.4.2. Atvejo komandai įvertinus, kad asmuo vis dar nepasirengęs darbo rinkai, nustatomos Susitarimo nevykdymo priežastys, poreikis ir galimybė keisti pagal Susitarimą teikiamas Paslaugas, jų apimtį, teikimo eiliškumą, arba poreikis asmenims dalyvauti Priemonėse, Susitarimas pakeičiamas ar nutraukiamas.

35. Priemonių koordinatoriaus veiksmai:

35.1. Programos 22.1.1–22.1.10 papunkčiuose nurodytų asmenų galimybių dalyvauti Priemonėse vertinimas, kuris atliekamas pagal paties asmens ir (ar) Užimtumo tarnybos pateiktą informaciją apie asmens sveikatą, apribojimus dirbti siūlomą darbą, darbo patirtį, taikytas ir taikomas priemones ir (ar) paslaugas bei kitą informaciją, nurodytą Darbo ieškančio asmens kortelėje, kurios forma patvirtinta Užimtumo tarnybos prie Lietuvos Respublikos socialinės apsaugos ir darbo ministerijos direktoriaus 2022 m. liepos 4 d. įsakymo Nr. V-196 „Dėl darbo rinkos paslaugų teikimo darbo ieškantiems asmenims ir darbdaviams tvarkos aprašo patvirtinimo“;

35.2. Priemonių parinkimas Programos 22.1.1–22.1.10 papunkčiuose nurodytiems asmenims, jeigu nustatoma, kad jie yra pasirengę ir gali dalyvauti Priemonėse, bei darbo rinkai besirengiantiems asmenims, jeigu Atvejo komanda po Paslaugų teikimo nustato poreikį dalyvauti Priemonėse;

35.3. Programos 22.1.1–22.1.10 papunkčiuose nurodytų asmenų nusiuntimas pas Atvejo vadybininką, jeigu nustatoma, kad jie nėra pasirengę dalyvauti Priemonėse ir būtų tikslinga šiems asmenims teikti Paslaugas.

**VII SKYRIUS**

**PROGRAMOS ĮGYVENDINIMO PRIEŽIŪRA IR ĮVERTINIMAS**

36. Programos įgyvendinimo stebėseną vykdo ir pasiektos pažangos vertinimą atlieka Administracija.

37. Pasibaigus kalendoriniams metams, ne vėliau kaip iki kitų metų sausio 31 d. Administracijos Socialinės paramos skyrius parengia ir suinteresuotoms institucijoms pateikia Programos įvertinimą, kuriame nurodoma:

37.1. Programos įgyvendinimo priežiūros subjektai (juridinio asmens pavadinimas);

37.2. informacija apie praėjusių metų Programos įgyvendinimą:

37.2.1. Programoje dalyvavusių asmenų skaičių;

37.2.2. kokios Paslaugos ir kokiam asmenų skaičiui buvo suteiktos;

37.2.3. kokios Paslaugos teiktos savivaldybės lėšomis ir kokios įsigytos iš kitų paslaugų teikėjų;

37.2.4. darbdavių, dalyvavusių organizuojant Priemones, skaičius ir sąrašas (juridinio asmens pavadinimas arba fizinio asmens vardas ir pavardė);

37.2.5. įgyvendintos Priemonės ir jose dalyvavusių asmenų skaičius;

37.2.6. darbo rinkai besirengiančių asmenų, po Paslaugų ir Priemonių gavimo tapusių bedarbiais ir pasirengusių darbo rinkai, skaičius;

37.3. vertinimo kriterijai, kuriais siekiama įvertinti, ar efektyviai teikiamos Paslaugos ir įgyvendinamos Priemonės:

37.3.1. pasibaigus Programai per 6 mėnesius dirbusių arba vykdžiusių savarankišką veiklą asmenų dalis iš Programos dalyvių skaičiaus, procentais;

37.3.2. kiek papildomai lėšų Programos įgyvendinimui buvo skirta ir panaudota iš savivaldybės biudžeto lėšų ir (ar) kitų finansavimo šaltinių.

**VIII SKYRIUS**

**VIEŠINIMAS**

38. Informacija apie Programą, jos įgyvendinimo metu pasiektus rezultatus, gerosios patirties pavyzdžius bei Programai įgyvendinti skirtų lėšų panaudojimą skelbiama savivaldybės interneto svetainėje, Užimtumo tarnybos atviro informavimo zonose.

\_\_\_\_\_\_\_\_\_\_\_\_\_\_\_\_\_\_\_\_\_\_

**PANEVĖŽIO RAJONO SAVIVALDYBĖS ADMINISTRACIJOS**

**SOCIALINĖS PARAMOS SKYRIUS**

Panevėžio rajono savivaldybės tarybai

**SAVIVALDYBĖS TARYBOS SPRENDIMO „DĖL PANEVĖŽIO RAJONO SAVIVALDYBĖS 2024 METŲ UŽIMTUMO DIDINIMO PROGRAMOS PATVIRTINIMO“**

**PROJEKTO AIŠKINAMASIS RAŠTAS**

2024 m. sausio 26 d.

Panevėžys

**1. Sprendimo projekto tikslai ir uždaviniai**

Sprendimo projektu siūloma patvirtinti Panevėžio rajono savivaldybės 2024 metų užimtumo didinimo programą (toliau – Užimtumo programa), kurią įgyvendins Panevėžio rajono savivaldybė, bendradarbiaudama su Užimtumo tarnybos prie Lietuvos Respublikos socialinės apsaugos ir darbo ministerijos Panevėžio klientų aptarnavimo skyriumi, socialiniais partneriais, vietos bendruomenių atstovais, atstovaujančiais darbo ieškančių asmenų grupių interesams.

Sprendimo projekto tikslas – pasiekti kuo didesnį, tvarų ir ilgalaikį gyventojų užimtumą, kad kiekvienas gyventojas galėtų rasti turimą kvalifikaciją atitinkantį darbą ir užsitikrinti tinkamą pragyvenimo lygį.

**2. Siūlomos teisinio reguliavimo nuostatos ir laukiami rezultatai**

Užimtumo programa rengiama vadovaujantis Užimtumo didinimo programų rengimo ir jų finansavimo tvarkos aprašu, patvirtintu Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“ (toliau – Įsakymas). Įsakymo 6 punktas rekomenduoja, kad Užimtumo programą sudarytų šios dalys: įvadas; būklės analizė; metinis finansavimo planas; Užimtumo programoje dalyvaujantys subjektai; paslaugų ir (ar) priemonių planas; Užimtumo programos įgyvendinimo etapai; kasmetinė Užimtumo programos įgyvendinimo priežiūros subjektai; viešinimas.

Pritarus sprendimo projektui bus numatytos priemonės, kurios padės tinkamai organizuoti laikinuosius darbus bei teikti užimtumo skatinimo ir motyvavimo paslaugas nedirbantiems ir socialinę paramą gaunantiems asmenims.

Užimtumo programoje dalyvaus apie 127 asmenis, iš jų įdarbinimo priemonėje 37 asmenys, Užimtumo skatinimo ir motyvavimo paslaugas gaus 90 asmenų.

**3.** **Lėšų poreikis ir šaltiniai**

Užimtumo didinimo programai įgyvendinti 2024 m. skirta 173,2 tūkst. Eur valstybės biudžeto specialių tikslinių dotacijų savivaldybių biudžetams ir 79,4 tūkst. Eur savivaldybės biudžeto lėšų.

**4. Kiti reikalingi pagrindimai, skaičiavimai ir paaiškinimai**

Sprendimo projekto antikorupcinis vertinimas nereikalingas.

Skyriaus vedėja Virginija Savickienė